《送宋元辅》
宋代·周孚

骎骎须鬓苍，冉冉岁月换。良田未易求，蠹简不喜看。

君兮何为未，冠佩立宪宪。苦来湔祓我，丹绘施朽炭。

深惭鸿鹄姿，肯作荆鸡伴。我穷岂中郎，君才实元叹。

相从琢磨地，枯几媲尘案。尺书中夜至，索去不少缓。

扁舟下东南，春水绿平岸。遥知醉吟处，词翰两璀璨。

悲欢难一揆，欲别先自断。寄我子夜歌，酬君秋雨叹。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。